Guptas: Gesprekke met VAE om uitlewering te bespoedigMichael Masutha, minister van justisie (Foto: Chantall Presence/ANA) Michael Masutha, die minister van justisie, het Woensdag gesê hy is in gesprek met die ambassadeur van die Verenigde Arabiese Emirate in Suid-Afrika om ooreenkomste oor uitlewering en gesamentlike regsbystand te bespoedig. Verslaggewers wou Woensdag, voor die begrotingsrede van die kantoor van die hoofregter, by Masutha weet watter stappe hy doen om seker te maak dat Ajay Gupta, een van die broers wat in Suid-Afrika gesoek word op aanklag van korrupsie, binnekort in ŉ hof in Suid-Afrika sal verskyn. Ajay, die oudste van die drie Gupta-broers wat na bewering miljarde rand van die Suid-Afrikaanse regering bekom het danksy hul vriendskappe met invloedryke politici insluitend voormalige pres. Jacob Zuma, is in Dubai en Indië opgemerk sedert hy in Suid-Afrika as ŉ voortvlugtige verklaar is. Masutha het gesê die VAE-ambassadeur het gesê daar is ŉ “groot behoefte” by sy regering om seker te maak dat “die nodige stelsels in plek gestel word om dié tipe samewerking tussen ons twee lande te verseker”, weens die hoeveelheid Suid-Afrikaners wat tans in Dubai woon. Masutha het egter gesê daar is geen rede om direk in te gryp in die gesprekke tussen wetstoepassingsagentskappe in Suid-Afrika, Dubai en Indië nie, aangesien hy onder die indruk is dat die saak behoorlik hanteer word. “Ek dink nie daar is in hierdie stadium rede tot kommer nie. Dis nie nou nodig dat ek ingryp nie, want ek is oortuig, ten minste in hierdie stadium, dat die betrokke agentskappe die saak hanteer.”